## Uredba o uvjetima i postupku propisivanja i plačanja dopunske carine

### NN 62/1992 (3.10.1992.), Uredba o uvjetima i postupku propisivanja i plačanja dopunske carine

# VLADA REPUBLIKE HRVATSKE

Na temelju članka 52. stavak 2. Carinskog zakona ("Narodne novine",
broj 53A/91, 33/92, 40/92 i 61/92), Vlada Republike Hrvatske na sjednici
održanoj 2. listopada 1992. godine, donijela je

## UREDBU

### o uvjetima i postupku propisivanja i plačanja dopunske carine

Članak 1.

Dopunska carina iz članka 52. stavak 1, Carinskog zakona propisuje se
i naplaćuje po uvjetima i postupku utvrđenom ovom uredbom.

Članak 2.

Na robu koja se uvozi po cijeni nižoj od ugovorene cijene (članak 36.
Carinskog zakona), ako uvoz takove robe može nanijeti štetu hrvatskom gospodarstvu,
propisat će se plaćanje dopunske carine u svoti koja predstavlja razliku
između ugovorene cijene i cijene po kojoj se roba uvozi.

Članak 3.

Smatra se da uvoz robe po cijeni nižoj od ugovorene cijene nanosi ili
može nanijeti štete hrvatskom gospodarstvu, ako bi takav uvoz usporio razvoj
određene gospodarske grane ili hrvatskog gospodarstva u cjelini.

Smatra se da se roba uvozi po cijeni koja je niža od ugovorene cijene
:

1. ako je cijena robe koja se uvozi niža od cijene po kojoj se takva
roba prodaje između međusobno neovisnih kupaca i prodavača, uvećana za
troškove prijevoza, osiguranja, taksi i drugih izdataka u svezi s prodajom
i dopremanjem.

2. ako je cijena robe koja se uvozi niža od cijene po kojoj se takva
ili slična roba prodaje na domaćem tržištu zemlje izvoznice, umanjena za
pristojbe i takse propisane za promet takve robe u toj zemlji,

3. ako manjkaju podaci o cijeni odgovarajuće robe na domaćem tržištu
zemlje izvoznice, a cijena robe koja se uvozi je:

- niža od troškova proizvodnje takvog proizvoda u zemlji porijekla,
uvećanih za svotu uobičajenih troškova trgovine i normalne dobiti,

- niža od najveće usporedive izvozne cijene po kojoj se redovnim komercijalnim
poslovima takva ili slična roba izvozi u treće zemlje.

Članak 4.

Dopunska carina može se propisati i ako se uvozi roba za koju je u zemlji
porijekla ili zemlji izvoza odobrena subvencija, uključujući i subvenciju
za prijevoz, u visini koja omogućava neutraliziranje subvencija.

Uvozi li se roba čiji je izvoz iz zemlje porijekla ili u zemlji izvoznici
oslobođen od pristojbi i taksi koje se na tu robu plaćaju u prometu i potrošnji
u zemlji porijekla, odnosno zemlji izvoza, svota takvog oslobođenja ne
smatra se subvencijom prema stavku 1. ovog članka.

Članak 5.

Pri utvrđivanju da li je cijena po kojoj se roba uvozi niža od ugovorene
cijene, uzimaju se u obzir troškovi proizvodnje takve robe, uvjeti njene
prodaje, način oporezivanja u proizvodnji i prometu, te drugi činitelji
koji mogu utjecati na strukturu formiranja i visinu cijene.

Članak 6.

Zahtjev za propisivanje dopunske carine za pojedinu robu mogu podnijeti
zainteresirana poduzeća i druge gospodarske jedinice ili njihove udruge.

Zahtjev za propisivanje dopunske carine podnosi se Hrvatskoj gospodarskoj
komori.

Zahtjev za propisivanje dopunske carine prilaže se raspoloživa dokumentacija
o postojanju jednog ili više uvjeta za propisivanje dopunske carine (članak
3.), posebice:

1. podaci o cijenama po kojima se odgovarajuća roba uvozi u Hrvatsku,

2. podaci o normalnoj cijeni po kojoj se takva ili slična roba prodaje
u međunarodnoj robnoj razmjeni,

3. podaci o visini unutarnjih taksa i pristojbi i o visini i strukturi
cijena takve ili slične robe na domaćem tržištu zemlje izvoznice,

4. podaci o cijeni proizvodnje odgovarajuće robe u zemlji porijekla
(cijena koštanja uvećana za prosječnu dobit).

5. podaci o cijenama odgovarajuće ili slične robe po kojima ih zemlja
izvoznica prodaje kupcima iz trećih zemalja.

Cijena robe iz točke 1, 2. i 5. stavka 1. ovog članka iskazuje se po
paritetu CIF hrvatska luka ili franco hrvatska granica.

Uz zahtjev za propisivanje dopunske carine podnositelj zahtjeva prilaže
i podatke:

1. o nazivu robe, njenom tehnološko-tehničkom opisu i razvrstavanju
prema Carinskoj tarifi,

2. o cijeni proizvodnje i prodajnoj cijeni takve robe franco-skladište
proizvodača na domaćem tržištu, s naznakom tvrtke i lokacije skladišta
proizvodača, te

3. o obujmu i strukturi domaće proizvodnje odgovarajuće robe, njenoj
ukupnoj realizaciji na domaćem tržištu, visini i strukturi uvoza i izvoza,
te zalihama takve robe po vrijednosti i naturalnoj strukturi.

Podnese li se zahtjev za propisivanje dopunske carine zbog toga što
se u zemlji porijekla ili zemlji izvoznici na odgovarajuću robu daju subvencije
(posredne ili neposredne), uz takav zahtjev prilažu se i podaci o visini
i strukturi tih subvencija.

Članak 7.

Zahtjev za propisivanje dopunske carine s pratećom dokumentacijom stručno
se obrađuje u Hrvatskoj gospodarskoj komori te s utvrđenim prijedlogom
u svezi s propisivanjem dopunske carine dostavlja Ministarstu financija,
Ministarstvu industrije, brodogradnje i energetike, te Ministarstvu turizma
i trgovine.

Ministarstvo industrije, brodogradnje i energetike i Ministarstvo turizma
i trgovine o svom stavu izvješćuju Ministarstvo financija, koje može Vladi
Republike Hrvatske podnijeti prijedlog za propisivanje dopunske carine.

Ako utvrdi da nisu ispunjeni ovom uredbom utvrđeni uvjeti za propisivanje
dopunske carine, Ministarstvo financija će zahtjev odbiti i o tome u pisanom
obliku izvijestiti podnositelja zahtjeva.

Članak 8.

Ako bi zbog dugotrajnosti postupka u svezi s podnesenim zahtjevom za
propisivanje dopunske carine mogla nastupiti znatna šteta za hrvatsko gospodarstvo
u cjelini ili u odgovarajućoj gospodarskoj grani, ministar turizma i trgovine
u suglasnosti s ministrom industrije, brodogradnje i energetike i ministvom
financija može odrediti kontingent na uvoz odgovarajuće robe iz odnosne
zemlje.

Kontingenti iz stavka 1. ovoga članka propisuju se za razdoblje koje
ne može biti dulje od šest mjeseci, počev od dana kada je Hrvatska gospodarske
komora dostavila Ministarstvu financija svoje mišljenje u svezi s propisivanjem
dopunske carine.

Članak 9.

Dopunska carina obračunava se i namiruje po propisima o carini.

Svota dopunske carine sastavni je dio carinske osnovice pri obračunavanju
visine carine za odgovarajuću robu.

Članak 10.

Propise za primjenjivanje ove uredbe donosi ministar financija, na prijedlog
direktora Carinske uprave Republike Hrvatske.

Članak 11.

Danom stupanja na snagu ove uredbe prestaje važiti Uredba o uvjetima
i postupku propisivanja i naplaćivanja dopunske i kompenzacijske carine
("Službeni list", broj 35/76 i "Narodne novine", broj
53A/91, 33/92, 40/92 i 61/92).

Članak 12.

Ova uredba stupa na snagu osmi dan od dana objave u " Narodnim
novinama".

Klasa: 413-01/92-01/04

Urbroj : 5030116-92-1

Zagreb, 2. listopada 1992.

Predsjednik

**Hrvoje Šarinić, v. r.**

Uredba, NN 62/1992-1657
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)